 ALEX KALAMA Na FARHIYA HUSSEIN JUMAMOSI imekuwa siku ya tano ya awamu ya pili ya ufukuaji wa makaburi ili kutoa miili ya watu waliozikwa katika hali tatanishi kwenye msitu wa Shakahola katika Kaunti ya Kilifi. Maafisa wanaoendeleza shughuli hiyo wamepata miili 22 baada ya kufukua makaburi kutoka kwenye msitu huo. Akitoa taarifa yake ya kila siku kwa vyombo vya habari Mshirikishi wa Pwani Rhoda Onyancha amesema idadi ya watu waliofariki kutokana na imani potovu sasa ni 201. “Leo Jumamosi tumepata miili 22 lakini hakuna mtu aliyeokolewa. Kadhalika tumemkamata mtu mmoja na kufanya idadi ya watu waliokamatwa kuwa 26,” amesema Bi Onyancha. Idadi ya watu waliokutanishwa na familia zao imesalia ile ile 14 na idadi ya familia zilizotoa chembechembe za DNA kufanyiwa vipimo pia imesalia ile 93. Kufikia sasa familia zinazotafuta jamaa zao waliopotea zimeongezeka kutoka 609 hadi 610 baada ya familia moja zaidi kujitokeza. Bi Onyancha amesema idadi ya watu waliokolewa tangu kuanza kwa operesheni hiyo bado inasalia ile ya watu 72. Aidha Bi Onyancha amefafanua kwamba shughuli ya ufukuaji makaburi imesitishwa kwa siku mbili ili kuboresha vifaa vyao vya kazi. Shughuli hiyo ya kufukua wafu inatarajiwa kurejelewa tena Jumanne juma lijalo. Haya yanajiri huku mhubiri anayehusishwa na vifo vya kutatanisha Paul Mackenzie wa Good News International na washirika wake wengine 17, akiwemo mkewe wakiwa wanazuiliwa kwa siku 30 zaidi wakisubiri kukamilika kwa uchunguzi. Uamuzi huo wa kuzuiliwa kwa Mackenzie na wenzake 17 ulitolewa katika mahakama kuu ya Shanzu iliyoko Kaunti ya Mombasa na Hakimu Mwandamizi Yusuf Shikanda ambaye alisema kuwaachilia huru washukiwa hao kungehatarisha usalama wao pamoja na kuvuruga uchunguzi unaoendelea.  You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  